<classify> RAIS John Magufuli amewaapisha viongozi watatu aliowateua hivi karibuni katika Ikulu ya Chamwino mkoani Dodoma, huku akimwagiza Mkurugenzi mpya wa Taasisi ya Kuzuia na Kupambana na Rushwa Takukuru, Diwani Athuman kuisafi - sha taasisi hiyo. V iongozi walioapishwa ni Katibu Mkuu Wizara ya Afya, Maendeleo ya Jamii, Jinsia, Wazee na Watoto anayeshughulikia Maendeleo ya Jamii, Jinsia, Wazee na Watoto, Dk John Jingu, Balozi wa Tanzania nchini Uganda, Dk Aziz Mlima na Mkurugenzi Mkuu wa Takukuru, Athumani.Hafla ya kuapishwa kwao ilihudhuriwa na viongozi mbalimbali wakiwemo Makamu wa Rais, Samia Suluhu Hassan, Waziri Mkuu, Kassim Majaliwa, Spika wa Bunge Job, Ndugai na Katibu Mkuu Kiongozi, Balozi John Kijazi. Wengine ni mawaziri, viongozi wakuu wa vyombo vya ulinzi na usalama na viongozi wa Mkoa wa Dodoma wakiongozwa na Mkuu wa Mkoa huo, Dk Binilith Mahenge. Akizungumza baada ya kuwaapisha, Rais Magufuli alimtaka Mkurugenzi Mkuu wa Takukuru, Athumani kuongeza kasi ya kushughulikia tatizo la rushwa nchini kwa kuhakikisha wote wanaokabiliwa na tuhuma za kujihusisha na rushwa wanafikishwa mahakamani na sheria inachukua mkondo wake.Pia alimtaka kuuangalia upya muundo wa Takukuru ili uweke bayana majukumu ya Naibu Mkurugenzi Mkuu wa Takukuru, na kuhakikisha watendaji wa taasisi hiyo wanaoonekana kutofanya kazi kwa tija na kujihusisha na vitendo vya rushwa kuchukuliwa hatua, ikiwa ni pamoja na kuondolewa kazini na kufikishwa mahakamani. Nataka ukaisafishe Takukuru, kuna baadhi ya wafanyakazi wa Takukuru wanajihusisha na rushwa, kawaondoe, nataka kuona Takukuru inashughulikia rushwa kweli kweli hasa rushwa kubwa kubwa, ukipita huko vijijini wananchi wanateseka sana, wananyanyaswa na kuna dhuluma nyingi sana, na tatizo kubwa ni rushwa, alisisitiza Rais Magufuli.Kwa upande wa Dk Jingu, alimtaka kwa kushirikiana na viongozi wengine wa Wizara ya Afya, Maendeleo ya Jamii, Jinsia, Wazee na Watoto kufuatilia usajili na utendaji kazi wa mashirika yasiyo ya kiserikali NG Os na kuhakikisha yanafanya kazi kwa kuzingatia sheria ambazo pamoja na mambo mengine zinayataka kuendesha shughuli zao kwa uwazi hususani masuala ya mapato na matumizi ya fedha za ufadhili wa shughuli zake.Pia alimtaka Balozi wa Tanzania nchini Uganda, Dk Mlima kusimamia vizuri ushirikiano wa Tanzania na Uganda hasa biashara na uwekezaji unaoendelea kati ya nchi hizo mbili na kuhakikisha Tanzania inanufaika na ushirikiano huo. V iongozi walioapishwa na Rais Magufuli pia wamekula kiapo cha uadilifu kwa watumishi wa umma kilichoongozwa na Kamishna wa Maadili, Jaji mstaafu, Harold Nsekela na baada ya viapo vyao wamemshukuru Rais Magufuli kwa kuwateua na wamemuahidi kufanya kazi kwa juhudi, maarifa na kwa kutanguliza maslahi ya Taifa.  <topic>: KITAIFA 